Informácia pre voliča

     Volič je povinný preukázať sa pred hlasovaním preukazom totožnosti. Po preukázaní totožnosti a po zázname v zozname voličov dostane volič vo volebnej miestnosti od okrskovej volebnej komisie prázdnu obálku opatrenú odtlačkom úradnej pečiatky obce a jeden hlasovací lístok pre voľby starostu obce.
    Po prevzatí obálky a hlasovacieho lístka vstúpi volič do priestoru určeného na úpravu hlasovacieho lístka, t.j. na odovzdanie hlasu vybranému kandidátovi - zakrúžkovaním jeho poradového čísla.
     Na hlasovacom lístku pre voľby starostu obce  zakrúžkuje volič poradové číslo len jedného kandidáta.
      V priestore určenom na úpravu hlasovacieho lístka vloží volič do obálky hlasovací lístok pre voľby starostu obce.
     Volič hlasuje tak, že po opustení priestoru určeného na úpravu hlasovacieho lístka vloží obálku do volebnej schránky. Voličovi, ktorý sa neodobral do tohto priestoru, komisia hlasovanie neumožní.
     Volič, ktorý sa nemôže v deň volieb dostaviť do volebnej miestnosti, môže požiadať zo závažných, najmä zdravotných dôvodov okrskovú volebnú komisiu (v ktorej zozname voličov je zapísaný) o hlasovanie mimo volebnej miestnosti. V takom prípade okrsková volebná komisia vyšle k voličovi dvoch svojich členov s prenosnou volebnou schránkou, hlasovacím lístkom a obálkou. Volič hlasuje tak, aby sa dodržala tajnosť hlasovania.
     Volič, ktorý nemôže sám upraviť hlasovací lístok pre telesnú vadu alebo preto, že nemôže čítať alebo písať, má právo vziať so sebou do priestoru určeného na úpravu hlasovacieho lístka iného voliča, nie však člena okrskovej volebnej komisie, aby za neho hlasovací lístok podľa jeho pokynov upravil a vložil do obálky.
 
